Leeuwelpie-saak weer uitgestel | Netwerk24
Deur Warda Meyer 13 Februarie 2020 18:38
Die saak teen Rayaan Simons, Shurud Jacobs en Sulaiman Effendi, seun van die veroordeelde moordenaar Najwa Petersen, is Donderdag in die Wynberg-landdroshof tot April uitgestel.
Lede van die polisie se veediefstaleenheid saam met Simba, die leeuwelpie wat in die huis in Athlone gekry is.Foto: Verskaf
Die drie staan op sowat 14 aanklagte, wat verband hou met die besit van wilde diere sonder 'n permit, tereg.
Die aanklagte spruit uit 'n voorval in Julie verlede jaar toe lede van die polisie se eenheid vir veediefstal en bedreigde spesies in Kuilsrivier op 'n wenk gereageer het en glo op 'n leeuwelpie in Effendi se huis in Athlone afgekom het.
CapeNature het die leeuwelpie, Simba, van kant gemaak. Ter verdediging daarvan het die bewaringsorganisasie gesê interne riglyne en wêreldwye praktyke is in sy besluit in ag geneem.
Die drie beskuldigdes is in Augustus verlede jaar op borgtog van R5 000 elk vrygelaat en sal weer op 1 April in die hof verskyn.
Meer oor: Shurud Jacobs | Najwa Petersen | Sulaiman Effendi | Rayaan Simons | Wynberg-Landdroshof | Saak | 14 Aanklagte | Uitgestel | Veroordeelde Moordenaar | Leeuwelpie